Laura Harrierová

Laura Harrierová (* 28. marec 1990, Chicago, Illinois, USA) je americká herečka a modelka, známa z televízneho miniseriálu Hollywood.

Detstvo a mladosť 

Harrierobá sa narodila v Chicagu v štáte Illinois a vyrastala v Evanstone v rovnakom štáte. Jej otec je Afroameričan a jej matka, Linda má poľský a anglický pôvod. Má jedného mladšieho brata Williama. Jej prastarý otec bol J. Waskom Pickett, významný minister, misionár a filantrop. Ako dieťa mala do troch rokov poruchu reči, ktorú jej matka vyliečila. V detstve bola Harrierová plachá a tak ju matka prihlásila na hodiny herectva, aby získala väčšiu sebadôveru.

Po absolvovaní strednej školy v roku 2008 sa Harrierová presťahovala do New Yorku, aby študovala dejiny umenia. Neskôr tak neuskutočnila, aby mohla pokračovať v kariére v modelingu.

Kariéra

Modeling 
Počas svojej kariéry modelky spolupracovala s niekoľkými prestížnymi agentúrami. Harrierová sa objavila aj vo viacerých módnych časopisoch, ako napríklad Vogue, Cosmopolitan, Elle a Glamour. Keď zistila, že modeling ju nenapĺňa, vydala sa na dráhu herectva. Harrierová študovala herectvo v dvojročnom programe William Esper Studio, ktorý ukončila v roku 2015.

Herectvo 
Harrierová sa objavila vo filme Posledných päť rokov v roku 2014, kde stvárnila jednu z vedľajších úloh. V roku 2017 bola obsadená do jednej z úloh vo filme Spider-Man: Návrat domov, ktorý ju viac zviditeľnil. V júni rovnakého roka bolo oznámené, že Harrierová bude hrať Millie Montag vo filme Fahrenheit 451, filmovej adaptácii rovnomenného románu z roku 1953. Jej scény neskôr režisér odstránil, čo odôvodnil tým, že postava Harrierovej nesedela s dejom a chcel skrátiť trvanie filmu.

Harrierová si zahrala vo filme BlacKkKlansman z roku 2018 po boku Johna Davida Washingtona, Adama Drivera a Tophera Gracea. Režisér Spike Lee si do filmu Harrierovú cielene vybral. Za svoj herecký výkon získala pozitívne recenzie a bola nominovaná na Black Reel Award a Screen Actors Guild Award za vynikajúci výkon hereckého obsadenia vo filme.

V roku 2020 hrala v miniseriáli Hollywood. Miniseriál a herecký výkon Harrierovej dostali protichodné recenzie a niektorí kritici porovnávali jej výkon nepriaznivo s jej prácou vo filme BlacKkKlansman. O rok neskôr bola obsadená do filmu Finch s Tomom Hanksom, ale jej rola bola z filmu vystrihnutá. V roku 2021 bola tiež obsadená do filmu Starling po boku Melissy McCarthy.

V roku 2022 sa objavila v životopisnej minisérii Mike, založenej na živote amerického boxera Mikea Tysona. Svoj hlas prepožičala animovanému hudobnému špeciálu Entergalactic, ktorý vytvoril americký raper Kid Cudi.

Súkromný život 
Harrierová je vegetariánka od svojich ôsmich rokov. Je tiež patrónkou umenia a výstav a zbiera umenie, ktoré zdobí jej domov.

Harrierová je zástankyňou občianskych práv a obhajuje problémy ako intersekčný feminizmus, transrodové práva, kontrolu zbraní, rodovú rovnosť a zastupovanie černochov a farebných všeobecne. Často používa svoj Instagram na ohlasovanie nespravodlivosti a vyjadrila podporu pre plánované rodičovstvo a American Civil Liberties Union. Bola tiež jednou z celebrít, ktorá podpísala hnutie Time's Up.

Harrierová bola vo vzťahu s americkým basketbalistom Klayom Thompsonom od roku 2018 do začiatku roku 2020.

Iné projekty

Externé odkazy

Zdroj 

Modelky USA
Filmové herečky USA
Televízne herečky USA
Dabingové herečky USA
Herečky afroamerického pôvodu
Vegetariáni USA
Osobnosti USA poľského pôvodu
Osobnosti USA anglického pôvodu
Osobnosti USA afroamerického pôvodu
Osobnosti zo Chicaga